### NN 8/2025 (17.1.2025.), Uredba o Uredu za odnose s javnošću

VLADA REPUBLIKE HRVATSKE

55

Na temelju članka 21.a stavka 6. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 16. siječnja 2025. donijela

UREDBU

O UREDU ZA ODNOSE S JAVNOŠĆU

I. OPĆE ODREDBE

Članak 1.

Ovom Uredbom razrađuje se djelokrug Ureda za odnose s javnošću (u daljnjem tekstu: Ured) te propisuju unutarnje ustrojstvo Ureda, nazivi unutarnjih ustrojstvenih jedinica, način rada Ureda, okvirni broj potrebnih državnih službenika te druga pitanja od značaja za rad Ureda.

Članak 2.

Ured obavlja stručne i administrativne poslove za potrebe Vlade Republike Hrvatske (u daljnjem tekstu: Vlada) i predsjednika Vlade, a osobito:

– izvješćivanje medija i javnosti o aktivnostima Vlade i političkim temama iz djelokruga rada Vlade

– izvješćivanje medija i javnosti o temama od javnog interesa

– upoznavanje Vlade o sadržaju i stajalištima medija i javnosti

– koordinaciju komunikacijskih aktivnosti članova Vlade i tijela državne uprave

– komunikaciju putem društvenih mreža

– provedbu zakona kojim se uređuje pravo na pristup informacijama u Vladi te koordinaciju rada u vezi s provedbom tog zakona u vladinim uredima i službama

– komunikaciju s građanima

– druge poslove po nalogu Vlade ili predsjednika Vlade.

Glavno tajništvo Vlade Republike Hrvatske obavlja opće, tehničke, pomoćne i informatičke poslove za Ured.

II. NAČIN UPRAVLJANJA RADOM UREDA

Članak 3.

Radom Ureda upravlja glasnogovornik Vlade kojeg imenuje Vlada na prijedlog predsjednika Vlade, a koji za svoj rad odgovara predsjedniku Vlade i Vladi.

Glasnogovornik Vlade ima položaj državnog tajnika i državni je dužnosnik.

U upravljanju Uredom glasnogovornik Vlade ima prava i ovlasti čelnika tijela državne uprave.

Članak 4.

Glasnogovornik Vlade ima zamjenike koje imenuje i razrješava Vlada na prijedlog predsjednika Vlade.

Glasnogovornik Vlade određuje zamjenika koji ga zamjenjuje u slučaju njegove odsutnosti ili spriječenosti, a koji obavlja i druge poslove koje mu povjeri glasnogovornik Vlade.

Zamjenici glasnogovornika Vlade su državni dužnosnici.

III. UNUTARNJE USTROJSTVO UREDA

Članak 5.

U Uredu se za obavljanje poslova iz članka 2. ove Uredbe ustrojavaju sljedeće unutarnje ustrojstvene jedinice:

– Služba za medije i analitiku

– Služba za online komunikaciju

– Služba za informiranje građana.

Članak 6.

U Službi za medije i analitiku obavljaju se poslovi: izvještavanja domaće i strane javnosti o radu i politikama Vlade, temama od političkog ili javnog značaja, kao što su priopćenja, vijesti, davanje odgovora i informacija na upite novinara; vezani uz zakon kojim se uređuju mediji i zakon kojim se uređuju elektronički mediji; kreiranja sadržaja za internetsku stranicu Vlade; organiziranja javnih nastupa članova Vlade te medijskog praćenja rada Vlade, kao što je organiziranje konferencija za novinare, izjava, intervjua, briefinga, najava, obavijesti; akreditiranja novinara koji prate rad Vlade; praćenja domaćih i inozemnih medijskih objava; informiranja Vlade o sadržaju i stajalištima medija i javnosti; analiziranja medijskih objava o radu Vlade te pripremanja medijskih kampanja i događaja vezanih uz Vladine programe u suradnji s nadležnim tijelima državne uprave.

Članak 7.

U Službi za online komunikaciju obavljaju se poslovi: informiranja javnosti o aktivnostima predsjednika Vlade i članova Vlade putem društvenih mreža; upravljanja službenim računima na društvenim mrežama; izrade video sadržaja i infografika; prenošenja sjednica Vlade i konferencija za medije uživo i uređivanja službene internetske stranice Vlade.

Članak 8.

U Službi za informiranje građana obavljaju se poslovi u vezi s komunikacijom Vlade i Vladinih politika s građanima, što podrazumijeva: zaprimanje podnesaka građana i odgovaranje na upite u suradnji s nadležnim tijelima državne uprave; poslovi vezani uz provedbu zakona kojim se uređuje pravo na pristup informacijama; koordinaciju rada u vezi s njegovom provedbom u vladinim uredima i službama; rješavanje pojedinačnih zahtjeva za pristup informacijama i ponovne uporabe informacija.

Članak 9.

Radom službi u Uredu upravljaju voditelji službi.

Članak 10.

Okvirni broj državnih službenika potrebnih za obavljanje poslova iz djelokruga Ureda određuje se u tablici koja je sastavni dio ove Uredbe.

IV. PRIJELAZNE I ZAVRŠNE ODREDBE

Članak 11.

Državni službenici preuzeti u Ured nastavljaju s radom sukladno članku 4. Zakona o izmjenama i dopuni Zakona o Vladi Republike Hrvatske (»Narodne novine«, broj 78/24.).

Članak 12.

Glasnogovornik Vlade će donijeti Pravilnik o unutarnjem redu Ureda u roku od 60 dana od dana stupanja na snagu ove Uredbe.

Članak 13.

Glasnogovornik Vlade će donijeti rješenja o rasporedu službenika na radna mjesta u roku od 30 dana od dana stupanja na snagu Pravilnika o unutarnjem redu Ureda.

Članak 14.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/24-03/90
 Urbroj: 50301-04/25-25-2
 Zagreb, 16. siječnja 2025.

Predsjednik
 mr. sc. Andrej Plenković, v. r.

TABLICA S OKVIRNIM BROJEM DRŽAVNIH SLUŽBENIKA U UREDU ZA ODNOSE S JAVNOŠĆU

|  |  |
| --- | --- |
| Ured za odnose s javnošću | Okvirni broj izvršitelja |
| 1. Služba za medije i analitiku | 10 |
| 2. Služba za online komunikaciju | 9 |
| 3. Služba za informiranje građana | 6 |
| Ukupno | 25 |